b"\n_START_ARTICLE_\nEM i curling 2016\n_START_SECTION_\nM\xc3\xa6nd\n_START_PARAGRAPH_\nM\xc3\xa6ndenes mesterskab var opdelt i en A-, B- og C-turnering med deltagelse af i alt 35 nationer, hvor C-turneringen fungerede som kvalifikation til B-turneringen. I A-turneringen spillede 10 hold om det egentlige europamesterskab, og holdene, der sluttede som nr. 9 og 10 i A-turneringen, blev rykket ned i B-gruppen. B-gruppen bestod af 16 hold, der spillede om to oprykningspladser til A-gruppen. B\xc3\xa5de A- og B-turneringen blev spillet i Braehead Arena._NEWLINE_For tiende gang i mesterskabets historie og for tredje \xc3\xa5r i tr\xc3\xa6k blev EM-titlen vundet af Sverige, som med Niklas Edin i spidsen blev det f\xc3\xb8rste land i 20 \xc3\xa5r, der vandt europamesterskabet tre \xc3\xa5r i tr\xc3\xa6k. Den pr\xc3\xa6station blev senest udf\xc3\xb8rt af Skotland, der vandt tre titler i tr\xc3\xa6k i perioden 1994-96. Det var endvidere femte gang, at Edins hold vandt EM-guld. De fire f\xc3\xb8rste titler hjemf\xc3\xb8rte holdet i 2009, 2012, 2014 og 2015. I finalen vandt svenskerne 6-5 efter en ekstra ende over Norge, som dermed vandt EM-medaljer for 10. \xc3\xa5r i tr\xc3\xa6k, hvilket var en forbedring af deres egen rekord p\xc3\xa5 ni gange i tr\xc3\xa6k. Bronzemedaljerne gik til Schweiz, som besejrede Rusland i bronzekampen med 8-6. Det var tredje \xc3\xa5r i tr\xc3\xa6k, at EM-medaljerne blev vundet fordelt mellem de tre nationer, Sverige, Norge og Schweiz._NEWLINE_Dermed endte de fire hold i medaljekampene p\xc3\xa5 pr\xc3\xa6cis samme placering, som holdene havde opn\xc3\xa5et i grundspillet, hvor Sverige endte p\xc3\xa5 f\xc3\xb8rstepladsen med otte sejre og blot \xc3\xa9t nederlag, mens de tre andre hold endte grundspillet med seks sejre og tre nederlag, hvorfor deres rangering blev afgjort af resultaterne i deres indbyrdes opg\xc3\xb8r._NEWLINE_Danmark blev repr\xc3\xa6senteret af Rasmus Stjernes hold, der endte p\xc3\xa5 10.-pladsen efter to sejre og syv nederlag, og som derfor rykkede ned i B-gruppen sammen med Finland, der endte p\xc3\xa5 tre sejre og seks nederlag, og som efterf\xc3\xb8lgende tabte omkampen om ottendepladsen til \xc3\x98strig._NEWLINE_Ud over EM-titlen spillede holdene om otte ledige pladser ved VM i 2017 i Edmonton, Alberta, Canada. De syv bedst placerede hold ved A-EM, Sverige, Norge, Schweiz, Rusland, Tyskland, Skotland og Italien, kvalificerede sig direkte til VM, mens den sidste plads gik til vinderen af B-EM, Holland, der besejrede A-EM's nr. 8, \xc3\x98strig, i en dyst bedst af tre kampe, og som dermed kvalificerede sig til VM i curling for blot anden gang nogensinde og for f\xc3\xb8rste gang siden 1994._NEWLINE_B-turneringen blev vundet af Holland, der i finalen besejrede Slovakiet med 7-6 efter en ekstra ende, og dermed rykkede de to finalister op i A-EM, hvilket for Slovakiets vedkommende var f\xc3\xb8rste gang nogensinde, mens Holland vendte tilbage til A-gruppen efter kun \xc3\xa9t \xc3\xa5r i B-gruppen.\n_START_SECTION_\nA-EM\n_START_PARAGRAPH_\nA-EM havde deltagelse af 10 hold \xe2\x80\x93 de otte bedste hold fra A-EM 2015 og de to bedste hold fra B-EM 2015. Holdene spillede f\xc3\xb8rst et grundspil alle-mod-alle, hvorefter de fire bedste hold gik videre til slutspillet om medaljer.\n_START_SECTION_\nSlutspil\n_START_PARAGRAPH_\nSlutspillet havde deltagelse af de fire bedste hold fra grundspillet, Sverige, Norge, Schweiz og Rusland. I semifinalerne m\xc3\xb8dte grundspillets nr. 1 og 4 hinanden i den ene semifinale, mens nr. 2 og 3 m\xc3\xb8dtes i den anden semifinale.\n_START_SECTION_\nB-EM\n_START_PARAGRAPH_\n25 hold var tilmeldt B-EM, s\xc3\xa5 de 11 lavest rangerede hold ved sidste EM m\xc3\xa5tte spille kvalifikation. Kvalifikationen (C-EM) blev spillet i Ljubljana, Slovenien i perioden 25. april \xe2\x80\x93 1. maj 2016, hvor Estland og Frankrig sikrede sig de sidste to pladser ved B-EM._NEWLINE_De 16 hold i B-EM var opdelt i to grupper med otte hold i hver. I hver gruppe spillede holdene en enkeltturnering alle-mod-alle, og de tre bedste hold fra hver gruppe gik videre til slutspillet, hvor de to gruppevindere var direkte kvalificeret til semifinalerne, mens toerne og treerne spillede om de sidste to semifinalepladser. Vinderen og nr. 2 ved B-EM, Holland og Slovakiet, rykkede op i A-gruppen, og vinderen, Holland, fik endvidere muligheden for at kvalificere sig til VM i 2017 i en dyst bedst af tre kampe mod A-EM's nr. 8, \xc3\x98strig, hvilket holl\xc3\xa6nderne udnyttede ved at besejre \xc3\x98strig med 2-1 i kampe. Nr. 3 til 14 i B-gruppen kvalificerede sig direkte til det efterf\xc3\xb8lgende B-EM._NEWLINE_De to hold, der sluttede p\xc3\xa5 syvende- eller ottendepladsen i grupperne, spillede videre om placeringerne 13-16 i B-gruppen. Holdene, der sluttede som nr. 15 og 16, Frankrig og Spanien, m\xc3\xa5tte \xc3\xa5ret efter spille C-EM som kvalifikation til B-EM.\n_START_SECTION_\nC-EM\n_START_PARAGRAPH_\nVed C-EM spillede 11 hold om to ledige pladser ved B-EM. Turneringen blev afholdt i perioden 25. april \xe2\x80\x93 1. maj 2016 i Ljubljana, Slovenien. Turneringen blev vundet af Estland, der sammen med Frankrig gik videre til B-EM senere p\xc3\xa5 \xc3\xa5ret.\n_START_SECTION_\nKvinder\n_START_PARAGRAPH_\nKvindernes mesterskab var opdelt i en A-, B- og C-turnering med deltagelse af i alt 26 nationer, hvor C-turneringen fungerede som kvalifikation til B-turneringen. I A-turneringen spillede 10 hold om det egentlige europamesterskab, og holdene, der sluttede som nr. 9 og 10 i A-turneringen, blev rykket ned i B-gruppen. B-gruppen bestod af 10 hold, der spillede om to oprykningspladser til A-gruppen. B\xc3\xa5de A- og B-turneringen blev spillet i Braehead Arena._NEWLINE_Mesterskabet blev vundet af Ruslands hold, der vandt EM-titlen for andet \xc3\xa5r i tr\xc3\xa6k, og som med Viktorija Moisejeva som skipper i finalen slog Anna Hasselborgs hold fra Sverige med 6-4. Det var fjerde gang, at Rusland vandt EM for kvinder, men det var f\xc3\xb8rste gang, at Moisejeva var kaptajn p\xc3\xa5 det vindende hold. Bronzemedaljerne gik til v\xc3\xa6rtslandets hold med Eve Muirhead som skipper, som i bronzekampen besejrede Tjekkiet med 6-2. Skotterne var ellers var g\xc3\xa5et ubesejret gennem grundspillet, men holdet blev sl\xc3\xa5et ud i semifinalen af Rusland med 11-6. Det var syvende \xc3\xa5r i tr\xc3\xa6k, at det skotske hold kunne rejse hjem med medaljer om halsen. Danmark blev repr\xc3\xa6senteret af Lene Nielsens hold, som endte p\xc3\xa5 femtepladsen efter fire sejre og fem nederlag. Lene Nielsen blev imidlertid skadet i holdets fjerde kamp, hvorfor kaptajnrollen i resten af turneringen blev varetaget af Madeleine Dupont._NEWLINE_Ud over EM-titlen spillede holdene om otte ledige pladser ved VM i 2017 i Beijing, Folkerepublikken Kina. De syv bedst placerede hold ved A-EM, Rusland, Sverige, Skotland, Tjekkiet, Danmark, Schweiz og Tyskland, kvalificerede sig direkte til VM, mens den sidste plads gik til A-EM's nr. 8, Italien, som vandt en dyst bedst af tre kampe mod vinderen af B-EM, Ungarn, med 2-0 i kampe._NEWLINE_B-turneringen blev vundet af Ungarn, der i finalen besejrede Tyrkiet med 6-5, og dermed rykkede de to finalister op i A-EM, hvilket for Tyrkiets vedkommende var f\xc3\xb8rste gang nogensinde, mens Ungarn vendte tilbage til A-gruppen efter kun \xc3\xa9t \xc3\xa5r i B-gruppen.\n_START_SECTION_\nA-EM\n_START_PARAGRAPH_\nA-EM havde deltagelse af 10 hold \xe2\x80\x93 de otte bedste hold fra A-EM 2015 og de to bedste hold fra B-EM 2015. Holdene spillede f\xc3\xb8rst et grundspil alle-mod-alle, hvorefter de fire bedste hold gik videre til slutspillet om medaljer.\n_START_SECTION_\nB-EM\n_START_PARAGRAPH_\n16 hold var tilmeldt B-EM, s\xc3\xa5 de otte lavest rangerede hold ved sidste EM m\xc3\xa5tte spille kvalifikation. Kvalifikationen (C-EM) blev spillet i Ljubljana, Slovenien i perioden 25. april \xe2\x80\x93 1. maj 2016, hvor Hviderusland og Litauen sikrede sig de sidste to ledige pladser ved B-EM._NEWLINE_De 10 hold i B-EM spillede en enkeltturnering alle-mod-alle, og de fire bedste hold gik videre til slutspillet om medaljerne. Vinderen og nr. 2 ved B-EM, Ungarn og Tyrkiet, rykkede op i A-gruppen, og vinderen, Ungarn havde endvidere muligheden for at kvalificere sig til VM i 2017 i en dyst bedst af tre kampe mod A-EM's nr. 8, Italien, men her viste italienerne sig for st\xc3\xa6rke og sikrede sig VM-pladsen med 2-0 i kampe. Nr. 3 til 8 i B-gruppen kvalificerede sig direkte til det efterf\xc3\xb8lgende B-EM, mens holdene, der sluttede som nr. 9 og 10, Slovakiet og Polen, \xc3\xa5ret efter m\xc3\xa5tte spille C-EM som kvalifikation til B-EM.\n_START_SECTION_\nC-EM\n_START_PARAGRAPH_\nVed C-EM spillede otte hold om to ledige pladser ved B-EM. Turneringen blev afholdt i perioden 24. april \xe2\x80\x93 1. maj 2016 i Ljubljana, Slovenien og blev vundet af Hviderusland, der sammen med Litauen gik videre til B-EM senere p\xc3\xa5 \xc3\xa5ret."